钦定古今图书集成/明伦汇编/交谊典/第025卷 > 《周礼》 > 《与博昌父老书》唐·骆宾王
## 钦定古今图书集成/明伦汇编/交谊典/第025卷 > 《周礼》 > 《与博昌父老书》唐·骆宾王

某月日，骆宾王谨致书于博昌父老等，承并无恙，甚
善甚善！云雨俄别，封壤异乡。春渚青山，载劳延想。秋
天白露，几度光阴。古人云：“别易会难”，不期然也。自解
携襟袖，将十五年，交臂存亡，略无半在。陆处士溘先
朝露，辟闾公倏掩夜台。故旧门人，多游蒿里；耆年宿
德，但见松丘。呜呼！泉壤殊途，幽冥永隔。人理危促，天
道奚言？感今怀旧，不觉涕之无从也。况过隙不留，藏
舟难固，追惟逝者，浮生几何？哀缘物兴，泪因情起。虽
蒙庄一指，殆先觉于劳生；秦逸三号，遽忘情于恒化。
啜其泣矣，尚何言哉！又闻移县就安乐故城。廨宇邑
居，咸从其地；里门阡陌，徒有其名。荒径三秋，蔓草滋
于旧馆；颓墉四望，拱木多于故人。嗟乎！仙鹤归来，辽
东之城郭犹是；灵乌代谢，汉南之陵谷已非。昔吾先
君，出宰斯邑，清芬虽远，遗爱犹存。延首城池，何心天
地？虽则山河四望，是称《无棣》之墟；松槚千秋，有切维
桑之里。故每怀宿昔，尚想经过，于役不遑，驾言徒极。
今西城有望，东户无为。野老清谈，怡然自得；田家浊
酒，乐以忘忧。故可洽赏当年，相欢卒岁，宁复心存旧
好，追思昔游，所恨跂予望之径途密迩，停中衢而空
轸，巾下泽而莫因，风月虚心，形留神往，山川在目，地
迩人遐，以此怀劳，增其叹息，情不遗旧，书何尽言。